Broj: 711-I-1096-P-264-20/21-08-11

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Tihomira Đurasa, općinskog načelnika Općine Brckovljani**,pokrenutom Odlukom Povjerenstva broj: 711-I-17-P-264-20/21-04-8 od 11. prosinca 2020.g., na 128. sjednici, održanoj dana 28. svibnja 2021.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Brckovljani i obavljanjem poslova upravljanja u obrtu STROJNA OBRADA METALA, VL. TIHOMIR ĐURAS, GRAČEC, ZAGREBAČKA 81, u razdoblju od stupanja na dužnost 15. rujna 2020.g. do 4. prosinca 2020.g., dužnosnik Tihomir Đuras, općinski načelnik Općine Brckovljani, počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Tihomiru Đurasu izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 107. sjednici, održanoj dana 11 prosinca 2020.g., pokrenulo postupak za odlučivanje o sukobu interesa dužnosnika protiv dužnosnika Tihomira Đurasa, općinskog načelnika Općine Brckovljani, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja u obrtu STROJNA OBRADA METALA, VL. TIHOMIR ĐURAS, GRAČEC, ZAGREBAČKA 81, u vlasništvu dužnosnika.

Dužnosnik se na navedenu Odluku o pokretanju postupka očitovao pisanim očitovanjem zaprimljenim u pošti Povjerenstva dana 4. ožujka 2021.g. pod brojem 711-U-854-P-264-20/21-05-2.

Dužnosnik u svom očitovanju navodi kako je bio samostalni vlasnik obrta STROJNA OBRADA METALA te obavljao djelatnost kao drugi dohodak u razdoblju od 27. studenog 1996.g. do 30. studenog 2020.g. Poslovanje putem poslovođe sukladno članku 28. Zakona o obrtu dužnosniku nije prihvatljivo, budući da se u Poreznoj upravi i dalje poslovanje vodi pod OIB-om vlasnika, stoga je odlučio istupiti iz obrta, zakonskom procedurom sukladno Zakonu o obrtu, odnosno prvo sklapanjem ugovora o ortakluku sa novim vlasnikom i u konačnici istupom iz obrta. Dana 30. studenog 2020.g. dostavio je putem e-maila Povjerenstvu obavijest o sklapanju Ugovora o ortakluku te nakon dobivanja rješenja od Ureda za gospodarstvo Zagrebačke županije, Ispostava Dugo Selo da će istupiti iz zajedničkog obrta. Dana 04. prosinca 2020.g. dostavljeno je Povjerenstvu putem e-maila Rješenje da je Đuras Tihomir istupio iz obrta i da više nije vlasnik obrta. Novi vlasnik obrta je Lidija Đuras, a isto je navedeno u obavijesti. Na internet stranicama Općine Brckovljani pod „Javna nabava“ dana 30. rujna 2020. i 10. prosinca 2020. objavljen je dokument sa popisom pravnih osoba sa kojima Općina Brckovljani ne može sklapati pravne poslove, a u kojem je naveden i obrt. Slijedom gore navedenog, dužnosnik zaključuje kako je postupio u najboljoj namjeri kako bi spriječio povredu dužnosti prema članku 14. stavka 1. ZZSI-a koja proizlazi iz istovremenog obnašanja dužnosti i obavljanja poslova upravljanja u obrtu što zbog virusa COVID-19 nije uspio pravovremeno prenijeti poslove upravljanja. Napominjem da Obrt STROJNA OBRADA METALA vl. Tihomir Đuras nije stupio u poslovne odnose s Općinom Brckovljani od dana stupanja na dužnost općinskog načelnika niti ih planira u budućnosti i po završetku mandata obavljati.

Člankom 3. stavkom 1. podstavkom 39. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika Povjerenstvo je utvrdilo da je Tihomir Đuras obnašao dužnost općinskog načelnika Općine Brckovljani od 15. rujna 2020.g. do 24. svibnja 2021.g. te da istu dužnost obnaša i u aktualnom mandatu, počevši od 25. svibnja 2021.g. Stoga je Tihomir Đuras, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa bi stoga upravljanje obrtom uz istovremeno obnašanje dužnosti općinskog načelnika predstavljalo povredu članka 14. stavak 1. ZSSI-a.

Napominje se da je člankom 28. Zakona o obrtu („Narodne novine“, broj: 143/13., 127/19. i 41/20) propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Uvidom u Obrtni registar utvrđeno je da je pod MBO: 90020936 upisan obrt STROJNA OBRADA METALA, VL. TIHOMIR ĐURAS, GRAČEC, ZAGREBAČKA 81. Pod podacima o upisima u Obrtni registar navedeno je kako je 27. studenog 1996.g. upisan novi obrt i početak obavljanja obrta. Dana 1. prosinca 2020.g. upisano je pristupanje Lidije Đuras obrtu, kao ortaka na temelju ugovora o ortakluku. Dana 4. prosinca 2020.g. upisano je da Tihomir Đuras istupa iz obrta te se obrt dalje vodi na novog vlasnika, Đuras Lidiju. U Izvatku iz Obrtnog registra nije vidljivo da je predmetni obrt imao, odnosno ima imenovanog poslovođu. Usporedbom podataka o vlasniku obrta te OIB s podacima iz Izvješća o imovinskom stanju dužnosnika utvrđeno je kako je dužnosnik Tihomir Đuras bio vlasnik navedenog obrta od osnivanja do istupanja iz obrta 4. prosinca 2020.g.

Za obrt STROJNA OBRADA METALA, VL. TIHOMIR ĐURAS, GRAČEC, ZAGREBAČKA 81 u vlasništvu dužnosnika Tihomira Đurasa, u Obrtnom registru upisan je podatak da je pretežita djelatnost obrta strojna obrada metala. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe. Obrtni registar je, sukladno članku 13. stavku 1. Zakona o obrtu, javna knjiga te se podaci upisani u istom registru smatraju točnim i istinitim.

Slijedom navedenog, iz gore navedenih podataka i dokumentacije Povjerenstvo je utvrdilo da je dužnosnik Tihomir Đuras istovremeno uz obnašanje dužnosti općinskog načelnika Općine Brckovljani obavljao i poslove upravljanja u obrtu STROJNA OBRADA METALA, VL. TIHOMIR ĐURAS, GRAČEC, ZAGREBAČKA 81, u razdoblju od stupanja na dužnost, 15. rujna 2020.g., do 4. prosinca 2020.g., čime je počinio povredu članka 14. stavka 1. ZSSI-a te je Povjerenstvo donijelo odluku kao u točki I. izreke ovog akta.

Člankom 42. ZSSI-a propisane su sankcije koje se mogu izreći za pojedine povrede odredbi navedenog Zakona.

Člankom 43. propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

S obzirom na okolnosti koje je dužnosnik iznio u svom očitovanju na odluku o pokretanju postupka te relativno kratko razdoblje u kojem je dužnosnik bio u povredi, Povjerenstvo smatra da je za utvrđenu povredu primjereno izreći sankciju opomene.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Tihomir Đuras, elektronička dostava
2. Objava na internetskoj stranici Povjerenstva
3. Pismohrana